एसीए ने चैम्पियन्स लीग बहिष्कार के प्रति चेताया  
ऑस्ट्रेलियाई खिलाड़ियों को भुगतान में विलंब से नाराज देश के क्रिकेटरों के संघ ने चैम्पियन्स लीग के आयोजकों को इस प्रतियोगिता के बहिष्कार के प्रति चेताया है।
ऑस्ट्रेलियाई खिलाड़ियों को भुगतान में विलंब से नाराज देश के क्रिकेटरों के संघ ने चैम्पियन्स लीग के आयोजकों को भविष्य में ऑस्ट्रेलियाई खिलाड़ियों के इस प्रतियोगिता का बहिष्कार करने के प्रति चेताया है। सिडनी मॉर्निंग हेराल्ड की रिपोर्ट के मुताबिक ऑस्ट्रेलियाई क्रिकेटर्स संघ को आयोजकों ने वादा किया था कि भागीदारी फीस का भुगतान उसी साल 31 अक्तूबर को कर दिया जाएगा जबकि इनामी राशि का भुगतान अगले साल 29 फरवरी तक होगा।  एसीए प्रमुख पाल मार्श ने कहा, भुगतान के समय को लेकर पिछले दो साल निराशाजनक रहे और कदम उठाए गए हैं जिससे कि सुनिश्चित हो कि खिलाड़ियों को स्वीकार्य समय के भीतर भुगतान हो जाए। अगर ऐसा नहीं होता है तो हमने उनसे कहा है कि हम अपने विकल्पों पर विचार कर रहे हैं। उन्होंने कहा, मैं नहीं चाहता कि इसे इस तरह देखा जाए कि खिलाड़ी तब तक नहीं खेलेंगे जब तक निश्चित तारीख तक उन्हें भुगतान नहीं हो जाता लेकिन हमने साफ कर दिया है कि अगर पिछले दो साल की तरह की चीजों को दोहराया गया तो हम अपने विकल्पों पर विचार करेंगे। उन्होंने कहा, यह सब काल्पनिक है और उम्मीद करता हूं कि हमें इस स्थिति में नहीं पहुंचना पड़े। इससे पहले कल एयरटेल इस साल होने वाली प्रतियोगिता से सात सप्ताह पहले प्रतियोगिता के टाइटल प्रायोजन से हट गया था।